Dôvodová správa

A. Všeobecná časť 

Dňom 1.1.1996 nadobudol účinnosť zákon Národnej rady Slovenskej republiky č. 215/1995 Z. z. o geodézii a kartografii. Týmto zákonom boli premietnuté zmeny, ktoré nastali v našej spoločnosti v rámci prechodu na mechanizmus trhového hospodárstva. Dôležitým krokom bolo principiálne rozdelenie činností geodézie a kartografie podľa charakteru a významu týchto prác pre štátnu správu a pre komerčnú sféru. 
Cieľom navrhovaného zákona je najmä  umožniť bezodplatné poskytovanie  informácií z Informačného systému katastra nehnuteľností prostredníctvom internetu cez  katastrálny portál a tiež kompetenčne  doriešiť rozhodovanie o uznávaní vzdelania na výkon regulovaného povolania v nadväznosti na zákon č.  477/2001 Z. z.
Dňa 1.2.2004 bol uvedený do prevádzky katastrálny portál,  ktorý umožňuje vyhľadávať a zobrazovať informácie z Informačného systému katastra nehnuteľností takým spôsobom, aby k nim mal jednotlivec prístup z miesta a v čase, ktorý si sám zvolí prostredníctvom internetovej siete. Každý subjekt, ktorý chce využívať túto službu sa musí zaregistrovať. Uvedená služba sa v súčasnosti  poskytuje bezplatne len rozpočtovým organizáciám a subjektom oslobodeným od platenia  správnych poplatkov. 
 Uvoľnenie bezplatného prístupu neobmedzenému počtu používateľov si vyžaduje vybudovať robustnejší systém, čo sa v súčasnosti pripravuje.
Zavedenie bezplatného prístupu k vybraným údajom z Informačného systému katastra nehnuteľností vyplýva zo Stratégie konkurencieschopnosti Slovenskej republiky do roku 2010 – Akčné plány, schválenej uznesením vlády Slovenskej republiky  č. 557 z 13. júla 2005. V rámci Akčného plánu uvedenej stratégie je úloha č. 12 pod názvom „Voľný informačný prístup do katastra“, ktorej základným cieľom je umožniť bezplatný prístup k informáciám  katastra nehnuteľností prostredníctvom Internetu všetkým záujemcom. 
Navrhovaná úprava bezplatne sprístupňuje údaje katastra nehnuteľností všetkým subjektom prostredníctvom vyhľadávacieho kritéria „katastrálne územie“. To znamená, že každý subjekt po zadaní príslušného „katastrálneho  územia“ získa bezplatne všetky údaje z Informačného systému katastra nehnuteľností, ktoré sú zverejnené na portáli Úradu geodézie, kartografie a katastra SR, v súčasnosti na  katastrálnom portáli. V rámci katastrálneho územia je možné vyhľadávať nehnuteľností podľa parcelného čísla, mena vlastníka, alebo cez grafické rozhranie v prípade, že v predmetnom katastrálnom území je vektorová katastrálna mapa. To znamená, že vlastníkovi  nehnuteľností  stačí poznať v ktorom katastrálnom území sa jeho nehnuteľnosť nachádza a všetky údaje o danej nehnuteľností získa bezplatne. 
Všetky ostatné informácie z Automatizovaného systému geodézie, kartografie a katastra SR budú naďalej poskytované za odplatu, s výnimkou subjektov oslobodených podľa § 4 zákona NR SR  č.145/1995 Z. z. o správnych poplatkoch.

Návrh novely zákona je v súlade s Ústavou Slovenskej republiky a ostatnými všeobecne záväznými právnymi predpismi. 

Návrh novely zákona je v súlade s medzinárodnými zmluvami a inými medzinárodnými dokumentmi, ktorými je Slovenská republika viazaná.

Doložka finančných, ekonomických, environmentálnych vplyvov 
a vplyvov na zamestnanosť

1. časť  - Vyčíslenie odhadu dopadov na verejné financie 

1)  Navrhovanou právnou úpravou sa znížia príjmy štátneho rozpočtu z dôvodu rozšírenia okruhu informácií poskytovaných bezodplatne. 

Služba na vyhľadávanie a zobrazovanie informácií z katastra nehnuteľností prostredníctvom katastrálneho portálu je náročná na prevádzkovanie. Okrem jednorazových nákladov na rozšírenie konfigurácie systému si vyžaduje každoročne náklady na systémovú podporu databázového softvéru a podporu vytvorenej aplikácie. Okrem toho je potrebné zabezpečiť prevádzku Informačného systému katastra nehnuteľností na správach katastra a v centre (hardvér, softvér, aktualizáciu databázy, zabezpečenie bezpečnosti údajov), prenos uvedených údajov na katastrálny portál prostredníctvom WAN siete a zabezpečenie ich publikovania. 

Na základe celospoločenských požiadaviek na bezplatné sprístupnenie údajov katastra nehnuteľností na portáli bola v rámci programu Minerva stanovená úloha, ktorá vyústila do projektu „Voľný informačný prístup do katastra“. Na uvedený projekt bola poskytnutá jednorazová dotácia na hardvér a vývoj softvérovej aplikácie.  

Výdavky kapitoly 	                     rok  2006               rok  2007                rok  2008    (v tis. Sk)

A.  Bežné výdavky  (600)                 11 365                     3 900                 	4 000
z toho:
          - mzdy	      (610)                             0                    	  0       			0               
          - poistné       (620)                            0                       	  0        		0
          - tovary, služby    (630)           11 365            	       3 900            	     4 000	

B.   Kapitálové výdavky  (700)         30 559                           0             		0
       Spolu výdavky                           41 924                     3 900	4 000

V návrhu štátneho rozpočtu na rok 2007 (od roku 2008 už ako obligatórne výdavky) uplatníme uvedené rozpočtové prostriedky. 

Bežné výdavky (600)

Položka (630): Tovary a ďalšie služby
V uvedenej položke sú pre rok 2006 zahrnuté finančné prostriedky na reinžiniering súčasného riešenia (regulácia záťaže jednotlivých komponent systému, oddelenie aplikačného a report servera, zmena celkovej konfigurácie a zapojenia sieťových prvkov, rozšírený monitoring, prepracovanie Disaster Recovery plánu a zálohovania, optimalizácia importov, dotazov a údajovej štruktúry, doplnenie zjednodušeného rozhrania prístupu k údajom), integrácia systému (inštalácia základného softvéru, konfigurácia základného softvéru, inštalácia aplikačného programového vybavenia, vyladenie a výkonnostné testy aplikácie),
V roku 2007 a ďalších rokoch sa jedná o navýšenie nevyhnutných nákladov na prevádzku rozšíreného systému  (systémová podpora softvéru Oracle a MapGuide, ).

Kapitálové výdavky (700):
Jednorazové kapitálové výdavky budú použité na posilnenie technického vybavenia (hardvéru a softvéru) existujúceho katastrálneho portálu tak, aby zvládol očakávané zvýšenie dotazov v prípade voľného prístupu. Ide o nákup databázových, aplikačných, report a map serverov, nákup diskových polí a zálohovacích zariadení, rozšírenie infraštruktúry.  Nákup licencií Oracle MapGuide, náklady na outsorcingové služby na podporu systému zo strany dodávateľa aplikácie.

2) Realizácia návrhu nebude mať finančné dopady	na rozpočet štátnych fondov	
3) Realizácia návrhu nebude mať finančné dopady	na rozpočet obcí a VÚC
4) Realizácia návrhu nebude mať finančné dopady	na rozpočet Sociálnej poisťovne, zdravotných poisťovní a Národného úradu práce.
5) Realizácia návrhu nebude mať finančné dopady	na rozpočet Fondu národného majetku a Slovenského pozemkového fondu.

2. časť  -  Odhad dopadov na obyvateľov, hospodárenie podnikateľskej sféry a iných právnických osôb 
Návrh zákona umožní bezplatný prístup všetkým subjektom k informáciám katastra nehnuteľností prostredníctvom internetu na verejnom portáli. Návrh zákona má priaznivý dopad na informatizáciu spoločnosti. Najväčší prínos budú mať najmä subjekty podnikajúce s nehnuteľnosťami (realitné kancelárie, advokátske kancelárie, developérske organizácie, komerčné geodetické firmy). 

3. časť  -  Odhad dopadov na životné prostredie 
Návrh zákona nebude mať vplyv na životné prostredie. 

4. časť –  Odhad dopadov na zamestnanosť 
Návrh zákona nebude mať vplyv na zamestnanosť.

DOLOŽKA ZLUČITEĽNOSTI
návrhu zákona
s právom Európskych spoločenstiev a právom Európskej únie

1. Predkladateľ právneho predpisu: vláda Slovenskej republiky.
 
2. Názov návrhu právneho predpisu: Zákon, ktorým sa mení a dopĺňa zákon Národnej rady Slovenskej republiky č. 215/1995 Z. z. o geodézii a kartografii v znení zákona č. 423/2003 Z. z.

3. Problematika návrhu zákona:
    a) nie je upravená v práve Európskych spoločenstiev
        Problematika návrhu zákona je ponechaná na vnútroštátnu právnu úpravu.
    b) nie je upravená v práve Európskej únie
        Problematika návrhu zákona je ponechaná na vnútroštátnu právnu úpravu. 
    c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev

Tabuľka zhody právneho predpisu s právom Európskych spoločenstiev a Európskej únie
 
Vzhľadom na doložku zlučiteľnosti nie je možné vypracovať tabuľku zhody návrhu s právom Európskej únie.

B. Osobitná časť

K bodu 1: Navrhuje sa spresniť definíciu geodetického bodu najmä vzhľadom na realizáciu  medzinárodných projektov v rámci združenia Eurogeographics.  Ide najmä o projekty Projekt Spojité administratívne hranice Európy (Seamless Administrative Boundaries of Europe - SABE), projekt Globálnej mapy Európy (EuroGlobalMap – EGM), projekt Regionálnej mapy Európy (EuroRegionalMap – ERM) a projekt vytvorenia viacúčelovej databázy štátnych hraníc európskych krajín EuroBoundaries (hranice právne definované zmluvami a ich presné geometrické vyjadrenie v ETRS 89).

K bodu 2: V súvislosti so zákonom č. 477/2002 Z. z. o uznávaní odborných kvalifikácií, navrhuje sa rozšírenie  kompetencie Úradu geodézie, kartografie a katastra SR o uznávanie odbornej kvalifikácie občanov členských štátov Európskej únie a Európskeho združenia voľného obchodu pri vykonávaní autorizačného overovania vybraných geodetických a kartografických činností podľa § 6 a až e). 

K bodu 3: Navrhuje sa, aby aj Úrad geodézie, kartografie a katastra SR  mal právomoc podať návrh na odňatie osvedčenia o osobitnej odbornej spôsobilosti fyzickej osoby, ktorá vykonáva vybrané  geodetické a kartografické činnosti.  

K bodu 4: Navrhuje sa, aby informácie poskytované prostredníctvom internetu cez katastrálny portál  z informačného systému katastra nehnuteľností neboli spoplatnené. Tieto informácie budú k dispozícii  bezplatne a to prostredníctvom vyhľadávacieho kritéria „ katastrálne územie“ na stránke www. Katasterportal sk.. Kataster nehnuteľností tvoria  katastrálne  operáty, ktoré sú   usporiadané  podľa jednotlivých katastrálnych území. Katastrálne územie je územno-technická jednotka, ktorú tvorí územne uzavretý a  v katastri spoločne evidovaný súbor pozemkov (stavieb) a právnych vzťahov k nim sa viažúcim. V rámci katastrálneho územia je možné získavať informácie prostredníctvom vyhľadávacieho kritéria (identifikátora) priezvisko, meno, parcelné číslo pozemku, číslo listu vlastníctva a prostredníctvom zobrazenia katastrálnej mapy. Z týchto informácií je možné vytvárať samostatné zostavy o nehnuteľnostiach, o vlastníkoch, príp. ďalšie.  

K bodu 5: Automatizovaný informačný systém geodézie, kartografie a katastra je spravovaný  na centrálnej úrovni právnickou osobou zriadenou úradom, ktorou je Geodetický a kartografický ústav Bratislava. Geodetický a kartografický ústav poskytuje  prostredníctvom portálov (kataster portal a geoportal) údaje z Automatizovaného informačného systému geodézie, kartografie a katastra.

K Čl. II: Navrhuje sa účinnosť zákona 1. septembra 2006.